Flere tusinde nordjyske kvinder deltager mandag aften i det landsdækkende Ladywalk-event for at samle penge ind til sygdomsramte kvinder.

Et fælles mål om at samle penge ind til sygdomsramte kvinder har mandag aften fået flere tusinde nordjyske kvinder til at finde traveskoene frem for at deltage i det såkaldte Ladywalk-event. Ladywalk er et landsdækkende arrangement, som flere nordjyske byer deltager i. I Nørresundby går næsten 2500 kvinder med og i Frederikshavn har masser af kvinder også snøret skoene for at begive sig ud i den friske luft. - Det giver jo glæde. Det er jo fantastisk at komme ud at røre sig, lyder det fra en af deltagerne på gåturen i Nørresundby, hvor der er ruter på syv og tolv kilometer. Pengene fra indsamlingen går til PCO-foreningen og Hjerteforeningen. På landsplan forventes 45.000 kvinder at deltage i årets Ladywalk.